作者:白居易
標題:青氈帳二十韻
內容:合聚千羊毳，施張百子弮。骨盤邊柳健，色染塞藍鮮。北制因戎創，南移逐虜遷。汰風吹不動，禦雨濕彌堅。有頂中央聳，無隅四向圓。傍通門豁爾，內密氣溫然。遠別關山外，初安庭戶前。影孤明月夜，價重苦寒年。軟暖圍氈毯，槍摐束管絃。最宜霜後地，偏稱雪中天。側置低歌座，平鋪小舞筵。閑多揭簾入，醉便擁袍眠。鐵檠移燈背，銀囊帶火懸。深藏曉蘭焰，暗貯宿香煙。獸炭休親近，狐裘可棄捐。硯溫融凍墨，瓶暖變春泉。蕙帳徒招隱，茅庵浪坐禪。貧僧應嘆羨，寒士定留連。客賓於中接，兒孫向後傳。王家誇舊物，未及此青氈。